钦定古今图书集成/明伦汇编/交谊典/第015卷 > 《寄吴中诸友六首钱德钧》袁易
## 钦定古今图书集成/明伦汇编/交谊典/第015卷 > 《寄吴中诸友六首钱德钧》袁易

风雨萧斋里，鸡鸣夜向晨。简编心力尽，灯火鬓毛新。
馀地知游刃，何人解斲轮。愿君勿割席，漂转暂埃尘。

萧子中

并马春风陌，高歌夜雨床。遨游前梦失，漂泊此身忙。
绿酒西湖色，冰肌六月凉。难招髯似戟，来对玉成行。

汤师言

卓行拘常调，微官更数移。君怀同弃屣，吾道叹如丝。
濩落才高世，飞腾命与时。晚成梁栋器，剩碎十年迟。

唐希贤

“枉策招寻密，高谈谑浪俱。他乡怀楚奏，何日揽桓须。”
白月垂文练，青天落酒壶。看君话心事，馀子尽崎岖。

赵明仲

共话巴山雨，曾题华步秋。儒官虽寂寞，公子是风流。
即拟同吴咏，焉知效楚囚。《江南新作赋》，寄尔恐添愁。

冯景说

之子华簪裔，箪瓢祇晏如。为郎应驻辇，延客愧无车。
早托襟期合，能容礼法疏。一灯何日共，料理读《残书》。